ועדת העלייה, הקליטה והתפוצות, כנסת 18, פרוטוקול מספר 3, 2009-05-13 09:00

ליה שמטוב: בוקר טוב.

ליה שמטוב: אני מתכבדת לפתוח את ישיבת ועדת העלייה, הקליטה והתפוצות.

ליה שמטוב: על סדר היום הצעה לדיון מהיר של חבר הכנסת שלמה מולה בהחלטת הממשלה לבטל את העלייה מאתיופיה ולנעול את שערי המדינה לעולים.

ליה שמטוב: כידוע, הממשלה ישבה כל הלילה ועדיין כנראה יושבת, כך שאין לנו עדכונים למרות שיכול להיות שמישהו מכם מעודכן.

רוברט טיבייב: זה תלוי בעופר עיני.

ליה שמטוב: החלטת הממשלה הקודמת מספטמבר 2008 אמרה שיש להעלות את 3,000 בני הפלאשמורה מאתיופיה לישראל.

ליה שמטוב: באה הממשלה הנוכחית ועל סדר יומה עומדת ההצעה לבטל את ההחלטה של הממשלה הקודמת.

ליה שמטוב: אני מבקשת לשמוע מחבר הכנסת שלמה מולה את דבריו.

שלמה מולה: תודה רבה גבירתי יושבת-הראש.

שלמה מולה: זאת פעם ראשונה שאני משתדל בדיון מאז את יושבת-ראש הוועדה ואני באמת מברך אותך.

שלמה מולה: אני חושב שהוועדה הזאת היא ועדה מאוד חשובה מבין כל הוועדות, בעיקר לאלה שעשו את מסלול הקליטה והעלייה, כולל אלי אפללו.

שלמה מולה: אני חושב שהוועדה הזאת היא פלטפורמה שהעולים מגיעים אליה וזועקים את זעקתם ובסופו של דבר המדינה הזאת היא מדינה קולטת עלייה, שקמה להיות ביתו של העם היהודי, ואני מקווה שהוועדה בהחלטותיה, בלחצים שתפעיל על הממשלה, תסייע גם לגורמי העלייה והקליטה כדי להיטיב עם העולים.

שלמה מולה: אחרי ההקדמה הזאת אני רוצה לומר שוותיקי חברי הכנסת, ובינינו חברת הכנסת מרינה סולודקין ואלי אפללו, וכך גם אני, יודעים שהוועדה הזאת עוסקת בנושא של עליית בני הפלאשמורה, ונדמה לי שזה מה-26 במאי 1991.

שלמה מולה: אני מדבר על הסוגייה הזאת שנקראת סוגיית הפלאשמורה.

שלמה מולה: אני גם חושב שמבקר המדינה נתן את דעתו לגבי ההחלטות שהתקבלו בנושא הזה והחלטות שסותרות האחת את השנייה ואנחנו לא מצליחים להגיע לסוף הסיפור הזה.

שלמה מולה: זה אחד הסיפורים שאנחנו עוסקים בו גם היום, שהממשלה מחליטה, הממשלה לא מבצעת, אנשים מחכים למרות שבסוף יגיעו אבל שיגיעו מתוסכלים וממורמרים.

שלמה מולה: גורמי הקליטה לא יודעים אם להיערך או לא להיערך, לסגור מרכזי קליטה או לא לסגור אותם וכולי.

שלמה מולה: אני רוצה לקחת אתכם קצת רחוק ולומר שבעיניי מה שקורה בטיפול הזה, בטוח קרה לנו לבתי ישראל לפני שהגענו לארץ.

שלמה מולה: עשו בדיוק את אותו התהליך.

שלמה מולה: לא רצו אותנו, אמרו שאין יהודים שחורים, עד 1972-1973, אז הרב עובדיה יוסף החליט מה שהחליט, עד שהשופט בדימוס, שופט בית המשפט העליון, אהרן ברק, אמר את דבריו בסופו של יום וברגע שהרב הראשי החליט שמדובר ביהודים, היה צריך להעלות אותם.

שלמה מולה: אילו זה לא היה קורה, גם אנחנו לא היינו מגיעים.

שלמה מולה: אני חושב שגם בעניין הזה, החלטות הממשלה תמיד היו כאלה שלא ידעו האם לקבל החלטה חותכת, כן או לא.

שלמה מולה: לפי דעתי ברגע שב-1991 וב-1992 ועדת רובינשטיין קיבלה את ההחלטות שקיבלה, ואחרי כן היו כמה החלטות, אבל הגענו אז לשנת 2003 ואריק שרון קיבל החלטה שקובעת שצאצא מצד אמו, גם אם הוא ברשימה כזו או אחרת, צריך להעלות אותו.

שלמה מולה: אני יכול לומר - והחברים היושבים בצד השני מכירים אותי – שאף אחד לא יכול "לסבן" אותי בנתונים ובמספרים בהחלטות שהיו כל הזמן.

שלמה מולה: אני יודע במדויק את המספרים שהיו, על מה דיברנו אתם, איפה דיברנו אתם וכולי.

שלמה מולה: אנחנו הגענו למצב שבו דיברנו עם מחליפו של מר גנות, הרצל גדץ' בזמנו ואמרנו להם שלא יפלטו את מספר האנשים ששוהים בכפרים בתקווה שהם לא יגיעו, ואז נאמר לנו שידונו בהם בבוא הזמן, כשהם יגיעו.

שלמה מולה: אנחנו הלכנו לכל מיני ישיבות אבל גם כאשר הסוכנות הייתה מוכנה להוביל את הנושא ויחד עם סליי מרידור שהיה אז יושב-ראש הסוכנות שהיה מוכן ללכת על מספרים מסוימים וכן הלאה, הם השאירו כאתנן קבוצה של אנשים, אבל מה קרה בסוף?

שלמה מולה: מי שהגיעו, הגיעו ואני יכול לומר לכם שכמעט יותר מ-30 אלף בני הפלאשמורה הגיעו לארץ.

ליה שמטוב: מה קורה אתם היום?

שלמה מולה: אני לא פוטר גם את הממשלה הקודמת.

שלמה מולה: אפשר היה להמשיך עם אותה תרופה שהייתה של המשך העלייה של 300 אנשים לחודש.

שלמה מולה: אם לא היו עוצרים את העלייה הזאת, יכול להיות שהדיון הזה היום היה מיותר.

שלמה מולה: מה שקורה הוא שהממשלה לא רוצה לקיים את החלטותיה ואני חושב שכרגע צריך לדבר על שתי קבוצות.

שלמה מולה: יש קבוצה של בסך הכל 8,700 אנשים שיושבים בגונדר.

שלמה מולה: דרך אגב, באדיס אין יותר אנשים.

שלמה מולה: כל מי שנמצא באדיס שטען לעלייה, קיבל תשובה שלילית ואנחנו לא עוסקים בהם.

שלמה מולה: אסור לנו לעסוק בהם.

שלמה מולה: מי שקיבל תשובה שלילית מהמדינה, לא נעסוק בו.

שלמה מולה: אותו דבר לגבי אלה שקיבלו תשובה שלילית ויושבים בגונדר, גם בהם לא נעסוק.

שלמה מולה: אנחנו עוסקים באלה שבאים ואומרים שהם רוצים לעלות לארץ, מבקשים לבדוק אותם על פי הקריטריונים שקבעה הממשלה ואת אלה שלא בדקו.

שלמה מולה: הממשלה הקודמת קיבלה החלטה לבדוק 3,000 ואת הזכאים להעלות, אבל ההחלטה הזאת לא מתקיימת מספטמבר האחרון וכלום לא קורה.

שלמה מולה: יש לי חדשות בשבילכם, כי אני לא בטוח שגם זכאי העלייה, אפילו על פי חוק השבות, מגיעים לארץ.

שלמה מולה: שערי העלייה מאתיופיה כרגע סגורים.

שלמה מולה: יש איזה סיפור פיקנטי של משפחה שהגיעה מסודן, זה סיפור ועושים מזה כותרות לשם יחסי ציבור, אבל אלה שטויות.

שלמה מולה: אני חושב שאנחנו צריכים להיות מאוד ברורים.

שלמה מולה: כרגע אנחנו מדברים על ביצוע החלטת הממשלה מספטמבר 2008, אותה צריך לממש.

שלמה מולה: כדי להשלים ולסיים את סיפור פרשת הפלאשמורה, צריך להרחיב את המספר של 5,000 האחרים שנמצאים בגונדר, כך שבסך הכל זה מביא אותנו ל-8,700 אנשים.

שלמה מולה: בסך הכל אנחנו עוסקים בסביבות 8,700 אנשים, מתוכם אני יודע שיש הרבה שלא יימצאו זכאים אבל אלה שיימצאו זכאים, אני חושב שצריך להעלות אותם ולסיים את הפרשה הזאת.

שלמה מולה: כל הגורמים שעסקו בעניין, יש להם עניין לסיים את הנושא והראיה לכך היא שהיו כאלה שקיבלו תשובות שליליות, באו ואמרו שנכניס גם אותם כי אולי בכל זאת נמשיך להיאבק עליהם.

שלמה מולה: יש היום תמימות דעים בקרב הרבה אנשים שעוסקים בעניין המבקשים לסיים אותו.

שלמה מולה: אני מבקש מהוועדה להיות מאוד עקבית, להיות מאוד חדה וברורה כלפי גורמי הקליטה שמתפתלים.

שלמה מולה: אני הייתי בסדר פסח בגונדר.

שלמה מולה: הייתי בשליחות של IPU יחד עם השר סילבן שלום והלכתי לראות איך אנשים בכל זאת עושים סדר פסח.

שלמה מולה: אני מוכרח לומר לכם שהיו הרבה תרמילאים, אלפי אנשים, הרבה ישראלים שבאו לראות את סדר פסח ואכן זה היה נפלא.

שלמה מולה: אני לא יודע אם כולם בסוף יהיו זכאי עלייה, אני לא יודע לומר, אבל אני חושב שמי שעומד מולנו, רוצה לבוא לארץ.

שלמה מולה: כל החששות שהיו לנו אם העלייה הזאת תיקלט בארץ, תהיה יהודית או לא, הכל התבדה.

שלמה מולה: אנחנו יודעים היום שאלה שנמצאים בארץ הם באמת יהודים טובים ואם יש משהו בשוליים, לא צריך להחטיא את העיקר.

שלמה מולה: לכן אני חושב שצריך לסיים את הסיפור הזה ואפשר לעשות זאת.

שלמה מולה: חבל שמדינת ישראל צריכה להתבזות ואחר כך לקחת את התינוק האתיופי השחור ולומר שהמדינה קולטת יפה.

שלמה מולה: זה בסדר, אבל צריך להשלים את המלאכה.

שלמה מולה: אני מודה לך על קיום הדיון.

שלמה מולה: יש כאן הרבה אנשים שעוסקים בנושא ואני מניח שהם יתייחסו.

שלמה מולה: דרך אגב, דעו לכם שבכנסת הקודמת הייתה הצעת חוק.

שלמה מולה: אני לא אוהב הצעת חוק שמיועדת לקבוצה מסוימת או למשהו מסוים, אבל לא תהיה לנו ברירה ואנחנו נקדם את הצעת החוק הזאת שעברה בקריאה טרומית בכנסת הקודמת וכרגע מונחת בוועדת הפנים של הכנסת.

שלמה מולה: 42 חברי כנסת חתמו עליה וזה היה בעיניי דבר נדיר.

שלמה מולה: אנחנו מחדשים את הדיון בהצעת החוק הזאת כל עוד הממשלה לא תעשה את עבודתה.

שלמה מולה: יש לי יסוד להניח שאנחנו את הצעת החוק הזאת נעביר.

ליה שמטוב: אני חושבת שאם במליאה היו יותר חברי כנסת, היו יותר מצביעים.

שלמה מולה: נכון.

ליה שמטוב: חבר הכנסת אלי אפללו, שר הקליטה לשעבר, אתה טיפלת בנושא וכמו שאני יודעת אתה תמיד אמרת שלא משנה ואם מישהו רוצה לעלות והוא יהודי לפי קביעת הרב, הוא יכול לעלות ולעבור כאן גיור.

אלי אפללו: גבירתי היושבת-ראש, אני שמח שחברי חבר הכנסת שלמה מולה ביקש לקיים את הדיון הזה כדי שנדון בהחלטת ממשלה שהתקבלה או לא התקבלה, וברגע זה בעצמי אני לא יודע לומר.

אלי אפללו: אני מקווה מאוד שההחלטה הזאת לא תתקבל כי אומר לכם מה משמעותה.

אלי אפללו: זה בעצם לא להשלים את עליית האנשים שמוגדרים כיהודים, וזה לפי הגדרת הרב הראשי עמר, ומוגדרים כיהודים לפי החלטת הממשלה.

אלי אפללו: נאמר, כדי להסיר ספק, שהם יעברו גיור.

אלי אפללו: האנשים האלו באים ועולים לארץ, עוברים את כל התהליך, הם הופכים להיות יהודים ללא ספק, יהודים כשרים לכל דבר, אבל מה קורה?

אלי אפללו: חלק מהם נשארים היום במחנה וזאת אחרי שאנחנו אישרנו את בואם ואת הבדיקה של שאר האנשים, כי הרי לא כולם מאושרים.

אלי אפללו: חלקם עוברים תהליך בדיקה ואולי לא יאושרו, אנחנו לא מתווכחים על זה, אבל כדי לאשר, כדי להוריד ספק וכדי להשלים את הגעתם לישראל, אני לא מבין את ההחלטה הזאת.

אלי אפללו: חלקם של האנשים האלה, משפחתם כבר נמצאת בארץ.

אלי אפללו: הרי הדבר הזה הוא אבסורד.

אלי אפללו: קבוצות אחרות שמגיעות לארץ, מצרפת או מכל מדינה אחרת, באים לכאן אנשים שחלקם לא יהודים והם באים לכאן לפי חוק השבות והם לא חייבים בגיור.

אלי אפללו: מה שקורה עם אחינו מאתיופיה זה שהם באים לכאן, הם מקבלים תעודת זהות זמנית עד שהם עוברים את הגיור.

אלי אפללו: התעודה היא תעודה שהם מקבלים לתקופה של חמש שנים או לתקופה אחרת.

אלי אפללו: אני חושב שמאה אחוזים מהם עברו גיור כהלכה.

יעקב גנות: אלף אנשים ביקשו לא לעבור גיור.

אלי אפללו: ומה קרה אתם?

יעקב גנות: שום דבר.

אלי אפללו: הם חזרו בחזרה?

אלי אפללו: אין להם תעודה.

יעקב גנות: הם נשארו כאן בלי תעודת זהות.

יעקב גנות: אלף אנשים ביקשו לא לסיים את תהליך הגיור.

אלי אפללו: אין להם תעודת זהות רגילה.

אלי אפללו: אתה מדבר על אלף אחוזים מתוך שלושים אלף עולים, אבל הם גם מודעים לכך שאם הם לא עוברים את תהליך הגיור כהלכה, הם נשארים עם תעודת זהות זמנית ולפי כל קריטריון הם לא צריכים להיות אזרחים שווים ואולי אפילו צריך לעזוב את המדינה.

אלי אפללו: אני מתפלא על שני דברים.

אלי אפללו: האחד, למה לא ממלאים אחר החלטות הממשלה להעלות אותם ולסיים את הפרשה הזאת?

אלי אפללו: אני לא מבין.

אלי אפללו: רבותיי, כל הבעיה היא תקציבית.

אלי אפללו: האם אנחנו מדברים על העלאת יהודים לארץ וכל זה על בסיס תקציבי?

אלי אפללו: אני לא הייתי עולה לארץ, אולי גם את לא היית עולה, ואולי כל אחד מאתנו לא היה עולה כי מדובר בשיקולים תקציביים.

אלי אפללו: זאת מדינה יהודית?

אלי אפללו: המדינה של העם היהודי?

אלי אפללו: איפה השיקול הזה?

אלי אפללו: התקוממתי לשמוע על ההחלטה שהתקבלה.

אלי אפללו: הייתה כבר החלטה, הכל סוכם ולכן אני חושב שאנחנו צריכים להקים קול זעקה כדי שמיידית תשונה ההחלטה.

אלי אפללו: צר לי שאין להם נציגים או ועד בהסתדרות שידאג גם להם כי אם היה להם, הבעיה הייתה נפתרת בהינף יד.

אלי אפללו: אנחנו צריכים להתנגד בכל תוקף להחלטה הזאת ואני מקווה שהממשלה תסיר את החלטתה האי-שוויונית והפוגעת הזאת.

אלי אפללו: אם היא לא תעשה כן, אני שמח שיש לנו בית משפט שיכול לבדוק את אי-השוויוניות ואת הפגיעה באנשים שיש להם זכות לעלות ואלה הם יהודים שנמצאים שם ומוגדרים לפי ההלכה כבעלי זכות עלייה.

אלי אפללו: אי אפשר להפסיק את העלייה בגלל נושא תקציבי.

מרינה סולודקין: אני רוצה לשמוע את הגורמים המוסמכים כמו משרד הפנים, משרד הקליטה והארגונים.

רוברט טיבייב: עוד ברוסיה הייתי מנהל קרן תחייה ועסקתי בעלייה לארץ.

רוברט טיבייב: ארץ ישראל בנויה על עלייה ואם אנחנו גודעים את הענף הזה, אנחנו מסכנים את קיומנו כמדינת ישראל.

רוברט טיבייב: אני לא מומחה בסוגי האוכלוסייה עליה מדובר כאן, אבל בסדר היום כתוב: החלטת הממשלה לבטל את העלייה מאתיופיה ולנעול את שער המדינה לעולים, איפה אנחנו נמצאים?

רוברט טיבייב: על מה אנחנו בכלל דנים?

רוברט טיבייב: יש לי בעיה רצינית גם עם הקהילה האתיופית ואני שואל למה אתם לא הופכים את העולם.

רוברט טיבייב: צריך לסגור את הכנסת ואת הממשלה.

רוברט טיבייב: חבר הכנסת מולה, אני אתך.

רוברט טיבייב: צר לי, באמת צר לי שאין כאן נציגים של המפלגות האחרות, וחבל.

רוברט טיבייב: אני מסכים עם חבר הכנסת אלי אפללו שבאמת כנראה שאין את הנציגות של האוכלוסייה האתיופית בוועדות השונות כי אחרת עופר עיני היה מכניס את הנושא גם לכאן.

רוברט טיבייב: צר לי שאנחנו תלויים גם בהחלטות של הרב עובדיה ועופר עיני, וזה מאוד משפיע על החלטות המדינה.

אלי אפללו: ש"ס תמכה לאורך כל הדרך.

אלי אפללו: אני רוצה לראות מה היא עושה עכשיו בממשלה כי ש"ס הייתה זאת שלחצה דרך כל התהליך לתמוך בהחלטה להעלות את היהודים משם.

רוברט טיבייב: אני שמח שחברי מפלגת קדימה נמצאים כאן והם מצטרפים להחלטה שלנו להיכנס למאבק, וכנראה אכן יהיה מאבק קשה.

רוברט טיבייב: אני מאוד מקווה שיתר חברי הכנסת יצטרפו גם הם אלינו ולכן מאוד רציתי לדעת את עמדת יושבת-ראש הוועדה.

יעקב גנות: יכול להיות שאני אוריד קצת מהמתח.

יעקב גנות: שר הפנים בפגישת עבודה ראשונה ביקש להבהיר בצורה חד-משמעית את עמדתו לגבי עליית הפלאשמורה.

יעקב גנות: לגבי עולי אתיופיה, הנושא כלל לא לדיון ואני לא מבין את הרמיזות.

שלמה מולה: לא רמיזות.

שלמה מולה: אני רוצה שאתה תאמר לנו כמה זכאי עלייה הגיעו לארץ מיולי שנה שעברה.

יעקב גנות: שלחנו נציג לאתיופיה לצורך המשך.

יעקב גנות: הנושא לא לדיון, הנושא לא לבדיקה אלא הנושא הוא טבעי, הוא עקבי, הוא קבוע וחבל לבזבז זמן.

יעקב גנות: יש לנו נציג שנסע, בדק, וזה דבר טבעי.

יעקב גנות: יש לנו אנשים יוצאי אתיופיה בכל הלשכות שהם ממשיכים לטפל בעלייה של זכאי השבות.

יעקב גנות: בזה סיימנו את הנושא הזה.

יעקב גנות: לגבי הפלאשמורה.

יעקב גנות: שר הפנים ביקש להבהיר.

יעקב גנות: המכתב של הרב עמר שחילקו אותו כרגע, שר הפנים נתן לי אותו ביד, לא עכשיו אלא אצלו במשרד.

יעקב גנות: הוא זה שדאג שהמכתב הזה יועבר לראש-הממשלה.

יעקב גנות: נכון לאתמול בערב לא היו הצבעות בנושא המחליטים בחוק ההסדרים, אבל שר הפנים הודיע בצורה חד משמעית שהוא יעשה שכל שביכולתו, ואני בטוח שהוא יצליח, לחזור להחלטת הממשלה האחרונה שקבעה שמשרד הפנים ימשיך לטפל בנושא העלאתם של אותם 3,500 שמופיעים ברשימות שטרם נבדקה זכאותם.

אלי אפללו: יש כאן שתי רשימות.

אלי אפללו: אנחנו מדברים על 8,000 ומשהו.

יעקב גנות: אני לא רוצה עכשיו להיכנס לנתונים ובכוונה אני לא רוצה להיכנס אליהם.

אלי אפללו: אבל אני לא מבין ואני צריך להבין.

יעקב גנות: אני אסביר את עצמי.

יעקב גנות: אני לא רוצה כרגע לתת סקירה בנושא החלטת בית המשפט העליון ובנושא בדיקתו של מבקר המדינה שביקר במקום.

יעקב גנות: אנחנו נעמוד על קוצו של יוד במה שקבע מבקר המדינה, אבל כרגע אני מתחיל בזה שאני מודיע ששר הפנים מתנגד התנגדות מוחלטת לשינוי החלטת הממשלה.

יעקב גנות: בזה מבחינתנו סיימנו את הנושא.

יעקב גנות: שר הפנים מתנגד התנגדות מוחלטת.

יעקב גנות: יכול להיות שכרגע הדיון מיותר.

שלמה מולה: לא, הוא לא מיותר.

שלמה מולה: אני רוצה לבקש ממך שתסביר לנו למה מספטמבר, מאז החלטת הממשלה, אתם לא מבצעים את הבדיקה הזאת.

יעקב גנות: אני אענה לך גם על זה.

יעקב גנות: אני לא נחשב לאחד שפוחד לתת תשובות.

יעקב גנות: אני אתן תשובה.

יעקב גנות: אני חוזר ואומר שוב ששר הפנים מתנגד.

יעקב גנות: אני מקווה, אני רוצה להיות זהיר ואני לא קובע כרגע עמדה, שבמהלך היום נדע בדיוק אם הנושא הזה הוצא מחוק ההסדרים, כי אז תיאורטית הדיון כרגע, הוויכוחים והאשמות מיותרים.

יעקב גנות: אם לא, יש שר פנים שעמדתו ברורה, מגובה על ידי אותו מכתב של הרבנות, ואני סומך עליו שהוא ידע איך להגיב.

רוברט טיבייב: אנחנו יודעים איך זה יתנהל אם לא.

רוברט טיבייב: שר הפנים יאמר את עמדתו, אבל יש משמעת קואליציונית והוא יתנהג בהתאם.

יעקב גנות: שר הפנים הוא מספיק בעל עמדה.

רוברט טיבייב: כמו כל שר אחר.

ליה שמטוב: לא, אלי ישי לא כמו כל שר אחר.

יעקב גנות: אמרתי ששר הפנים יעשה את הכל והוא אמר לי בצורה חד-משמעית שהנושא לא לדיון בכלל.

יעקב גנות: אני חושב שאני אומר דברים ברורים וחד-משמעיים.

יעקב גנות: לגבי גרירת רגליים מספטמבר ועד היום.

יעקב גנות: באוקטובר 2008, מיד אחרי החלטת הממשלה, הכנו את החומר שדיבר על המשמעויות המיידיות לצורך העלאתם, כולל תוכנית בדיקה, הגעה, צילום מצב כדי שיפסיקו להביא עוד ועוד ועוד גורמים אינטרסנטיים, תחילת בדיקת הרשימות, בדיקה מיידית של חלק מהמשלחת שהייתה אמורה לצאת, חזרה לארץ, קבלה והתחלת בדיקה.

רוברט טיבייב: מה זה גורמים אינטרסנטיים?

יעקב גנות: ישנם הרבה מאוד אנשים שלוחצים כדי להחזיק את הנושא הזה.

יעקב גנות: יש רשימות ואלה אותן רשימות שהוסכם לגביהן, ואלה הן רשימות שבית המשפט העליון בדק ומבקר המדינה בדק אותן ועוד כל מיני אנשים.

רוברט טיבייב: עמותות?

רוברט טיבייב: ארגונים?

רוברט טיבייב: משרדי ממשלה?

יעקב גנות: יש אינטרסנטים.

שלמה מולה: מה זה אינטרסנטים?

שלמה מולה: בינתיים אתם לא מבצעים.

שלמה מולה: אתם רוצים שאנשים ימותו מרעב?

שלמה מולה: אני לא מבין.

שלמה מולה: תביאו את כולם, יבואו לארץ ונגמר העניין.

שלמה מולה: אני אומר לך שכל עוד גוררים רגליים, לא מגיעים לסוף הדרך.

רוברט טיבייב: אני רוצה להבין מה זה גורם אינטרסנטי ומי זה אותו גורם אינטרסנטי?

ליה שמטוב: הוא לא יכול לומר.

ליה שמטוב: הוא עובד מדינה.

יעקב גנות: אני אתן לך דוגמה.

יעקב גנות: אם השופט שמגר אמר שתהיה התחייבות של כל הגורמים לחתום שזאת רשימה סופית, אדוני מבין שאני לא צריך לנקוב בשם.

יעקב גנות: השופט שמגר ואתה, חבר הכנסת אפללו, היית באותה ישיבה שהתקיימה אצל ראש-הממשלה הקודם ונאמר בנוכחות כל הממשלה שהגורמים שעסקו בתחום הזה התחייבו שזאת הרשימה ואין בלתה.

יעקב גנות: אני חוזר בי לגבי האינטרסנטים ואומר גורמים שעסקו בתחום.

אלי אפללו: ההגדרה שונתה והכל בסדר.

יעקב גנות: אמרו שזאת תהיה הרשימה ואנחנו נעשה את הבדיקות המתאימות ואנחנו נטפל בנושא הזה.

יעקב גנות: לגבי העיכוב בתחילת הטיפול.

יעקב גנות: ברור לכל אחד שיש משמעות לבדיקת אלפי אנשים בחוץ לארץ כאן.

יעקב גנות: אני לא מדבר על קליטתם אלא על בדיקתם.

יעקב גנות: העלויות הן לא עלויות דרמטיות, אנחנו שמנו את המשמעויות התקציביות והתקניות והן הועברו למשרד האוצר.

יעקב גנות: אני מניח ומשוכנע שבמידה שהחלטת הממשלה תישאר כפי שהוחלטה, ברור שאנחנו נצטרך להוציא אותה לפועל ויש לזה משמעויות.

אלי אפללו: באיזה היקף תקציבי מדובר?

שלמה מולה: לא לקליטה אלא לבדיקה.

יעקב גנות: כדי לא לטעות עיגלתי את הסכום והוא 5 מיליון ו-300 אלף שקלים.

יעקב גנות: הסכום הזה כולל נסיעה, בדיקה, חזרה והתחלת הקליטה.

שלמה מולה: משרד הפנים מעולם לא מימן את השליחים.

שלמה מולה: מי שמימן את השליחים זאת הסוכנות היהודית.

שלמה מולה: אני רוצה שתחלק לי את הסכום של 5 מיליון שקלים ותאמר לי כמה צריך לבוא מקופת האוצר וכמה צריך לבוא מתקציבי התפוצות.

שלמה מולה: אני אקשה עליך עוד יותר.

שלמה מולה: כמה תקנים אתה צריך כאן בארץ כדי לבדוק את ה-3,000 אנשים?

שלמה מולה: יש לך פקידים שממילא נמצאים במסגרת החלטות הממשלה, במסגרת העדפה מתקנת לקליטת עולי אתיופיה, כך שאתה לא צריך עכשיו לקלוט פקידים חדשים.

שלמה מולה: תגיד לי למה אתה צריך עכשיו תוספת תקציב מיוחדת לבדיקת זכאות.

שלמה מולה: אני לא דיברתי על קליטה, לא דיברתי על הטסה אלא אני מדבר על משהו אחר.

שלמה מולה: אנחנו נהיה הגונים עם עצמנו.

שלמה מולה: לא הייתי מצפה, בוודאי לא ממשרד הפנים, שאתם תזרקו את העניין לאוצר.

שלמה מולה: הרי עמדת האוצר ידועה.

שלמה מולה: גם במסגרת חוק ההסדרים עכשיו רוצים לקבור את העניין.

שלמה מולה: מבחינתי, אתם רוצים לשחק משחקים.

שלמה מולה: זאת החלטה מנהיגותית.

שלמה מולה: אם אתם היום במינהל אוכלוסין הייתם מקבלים החלטה מנהיגותית שאומרת שיש לכם החלטה, הנה 3,000 אנשים, אחר כך משרד הקליטה יעמוד דום ויאמר שאין לו תקציב לקליטה?

שלמה מולה: את זה הייתי מבין.

שלמה מולה: אני מבקש, באמת, בואו נהיה הגונים עם עצמנו.

שלמה מולה: חלק לי את התקציב.

שלמה מולה: אני גם רוצה לשמוע את נוגה שתאמר לי מה דעתכם.

שלמה מולה: אתם מעולם לא מימנתם שליחים באתיופיה וגם עכשיו השליח שלך שנסע לאתיופיה, אתה לא מימנת אותו אלא הסוכנות מימנה אותו.

שלמה מולה: אל תספרו את התקציבים שאתם לא מממנים.

יעקב גנות: אני מצטער ואני מוחה.

יעקב גנות: אני פקיד ואני לא יכול להשיב, כי אחרת הייתי משיב באופן אחר.

יעקב גנות: אני פקיד וכפקיד אני אענה כפקיד.

יעקב גנות: אני חושב שמדינת ישראל לא צריכה לעסוק בשנור לצורך מימון פעילות שהיא מתפקידה.

יעקב גנות: אני לא רוצה לבנות לא על הסוכנות ולא על אף אחד אחר.

יעקב גנות: אני שמתי תג מחיר ואני לא רוצה לעשות אפליה.

יעקב גנות: אותם הפקידים ממוצא אתיופי שהוצבו בלשכות מינהל אוכלוסין, רשות ההגירה, בכל הארץ, הם מטפלים באוכלוסיית מדינת ישראל ולא חשוב מה צבע עורה.

יעקב גנות: במשך שלוש השנים האחרונות רשות האוכלוסין נותנת מענה שהוא כ-30 אחוזים יותר.

יעקב גנות: אני לא רוצה לקבל תקן אחד במסגרת אפליה מתקנת.

יעקב גנות: אצלי אתיופי, רוסי, רומני, ודגש על רומני, כולם שווים.

יעקב גנות: אם אני שם אתיופי באשדוד, אני לא אקח אותו מאשדוד ואשלח אותו עכשיו לאתיופיה בגלל זה שהוא מדבר אמהרית.

יעקב גנות: הוא יישאר באשדוד, הוא יטפל ברוסי, ברומני ובצרפתי.

יעקב גנות: אם משרד האוצר צריך לשלם, אף אחד לא יתחמק.

יעקב גנות: זה המחיר ואני לא אלך לבקש מהסוכנות כי אני לא רוצה טובות מאף אחד.

יעקב גנות: אנחנו מימנו את אדון סלומון ואני לא רוצה לקבל מאף אחד שקל אחד.

יעקב גנות: זאת חובת המדינה והמדינה תממן את העלות.

ליה שמטוב: אתה צודק.

יעקב גנות: מחר בבוקר יבקשו מאתנו לבקש מהג'וינט לשלם עבור השליח שלנו ואז אני לא שולט בנושא.

שלמה מולה: אתם במשרד הפנים במשך כל השנים – אני לא מאשים אותך, אני לא מכיר אותך, אולי פעם ראשונה אני פוגש אותך – אם שיניתם משהו, זה בסדר גמור ומקובל עלי, אבל בשורה התחתונה מספטמבר ועד היום לא הבאתם אף אחד.

שלמה מולה: זאת השורה התחתונה.

שלמה מולה: צריך לדבר על ביצוע החלטת ממשלה.

יעקב גנות: אתה לא יכול להאשים אותי.

יעקב גנות: יש הבדל במדיניות שר כזה או אחר.

יעקב גנות: אני אומר בצורה ברורה שבחודש אוקטובר הבהרתי את המשמעויות למשרד הפנים ולא חיכיתי.

יעקב גנות: אני מדגיש ומייצג עכשיו את שר הפנים שהודיע לי והורה לי לעשות הכל ולטפל בנושא הזה לאחר שהיום תתקבל החלטה לגבי שינוי או השארת ההחלטה על כנה.

יעקב גנות: אני מבטיח לך שזה יטופל במיידית.

ליה שמטוב: חבר הכנסת מולה, היית צריך לשאול את שר הפנים הקודם כשהייתה אפשרות לשאול אותו.

שלמה מולה: שאלתי אותו הרבה פעמים.

שלמה מולה: היה לי ויכוח קשה אתו ואני לא מסתיר זאת.

אלי אפללו: הייתה החלטת ממשלה.

אורי אריאל: אני מבקש קודם כל לאחל ליושבת-ראש הצלחה רבה.

אורי אריאל: אני שמח על קיום הדיון הזה.

אורי אריאל: אני לא חבר בוועדה הזאת אבל אני אשמח לקבל זימון קבוע ואשתדל להגיע.

אורי אריאל: נמסר לי על ידי הממונה על התקציבים שההצעה של משרד האוצר בעניין הפסקת העלייה ירדה מסדר היום של הממשלה.

שלמה מולה: היא לא ירדה.

רוברט טיבייב: יש אינפורמציה אחרת.

שלמה מולה: נכון, הבוקר הייתה אינפורמציה אחרת.

אורי אריאל: אני מציע לקבל את ההצעה שנכתבה על ידי חבר הכנסת מולה.

אורי אריאל: נדמה לי שמר גנות לא יוכל להוסיף על זה.

אורי אריאל: זה עניין של מדיניות.

אורי אריאל: מר גנות ערוך וברגע שיאמרו לו, הוא יפעל.

אלי אפללו: הוא פקיד בכיר אבל הוא לא יכול להחליט החלטות פוליטיות.

אורי אריאל: אני מציע לקבל את הסיכום הזה ולמצוא גם זמן לדבר על קליטתם של העולים, ואולי אפשר לעשות זאת עכשיו כי השיטה ידועה.

אורי אריאל: מכניסים עז בצורה לא נעלה אף אחד, כל המדינה רועשת וגועשת, לא מדברים על ה-800 מיליון או על התוכנית הידועה והאוצר אומר שהצלחנו.

אורי אריאל: עסקו כל היום בזה, הזיעו קשות כולם, הסכמנו להוריד את מה שמראש ידענו שלא יהיה, אבל את הדבר הזה של ה-800 מיליון סידרנו.

אורי אריאל: אני מציע לקבל את ההצעה הזאת ולדבר גם על הקליטה.

אורי אריאל: הרי בסוף העולים האלה יעלו ואין מי שיעצור את זה.

אורי אריאל: יכולים לעכב את זה עוד קצת, דבר שכשל

אורי אריאל: עצמו הוא חמור, אבל עצם העלאת ההצעה היא שערורייה לא כי עושים אותה אלא בכלל שמישהו יכול לכתוב את זה במדינת ישראל אחרי שישים שנות קיומה.

אורי אריאל: לכתוב שלא יבואו עולים, פשוט אין מלים.

אורי אריאל: אני מציע לקבל את ההצעה ולדבר על מה עושים עם תוכנית החומש.

מרינה סולודקין: אותו הדבר עם ניצולי השואה.

אורי אריאל: אני לא רוצה שנימצא במצב שאי אפשר לקלוט אותם כראוי, את האנשים שהגיעו למדינת ישראל.

ליה שמטוב: נמצאים כאן גורמים ממשרד הקליטה ומהסוכנות, ואנחנו נשמע גם אותם.

חנוך צמיר: אני לא מעודכן במה שקרה בשלוש-ארבע השעות האחרונות ובאיזה סטטוס אנחנו כרגע נמצאים, אבל אני אומר את הדברים נכון ללפני שבע-שמונה שעות.

חנוך צמיר: אם אני צודק, אם עדיין לא הורמו ידיים, זאת לא החלטה אלא זה ברמת הצעה.

חנוך צמיר: צריך לזכור שעדיין יש הבדל.

חנוך צמיר: ההצעה שהגיעה במסגרת חוק ההסדרים לא תואמה עם משרד הקליטה ומשרד הקליטה לא ידע עליה בכלל אלא בדיעבד.

חנוך צמיר: ההצעה היא הצעה נטו של משרד האוצר.

חנוך צמיר: ההודעה השלישית שלי, ברוח הדברים שאמר מר גנות, היא בשם השרה.

חנוך צמיר: אני יכול לומר שהיא נגד ההצעה והיא בעד קיום החלטת הממשלה מספטמבר 2008.

חנוך צמיר: אלה דברים ברורים שנאמרים גם לצורך הפרוטוקול.

חנוך צמיר: כמה מלים לגבי זווית הקליטה.

חנוך צמיר: אנחנו כמובן לא עוסקים בנושא בדיקת הזכאות שהוא פרורוגטיבה של משרד הפנים ואנחנו מטפלים בכל מי שהוגדר כזכאי על פי הקריטריונים של החלטת הממשלה ובדיקת משרד הפנים.

חנוך צמיר: מנקודת המבט שלנו אין שום הבדל בין עולה שנקרא פלאשמורה או בתה ישראל וכולם זוכים בדיוק לאותו טיפול ולאותה מערכת קליטה שמלווה אותם בשנים הראשונים שלהם במדינת ישראל.

שלמה מולה: אתם נמצאים בתהליכים בהם אתם גם סוגרים מרכזי קליטה.

ליה שמטוב: זאת שאלה לסוכנות.

שלמה מולה: לא, גם למשרד הקליטה.

שלמה מולה: כרגע העולים לא מגיעים, אתם סוגרים את מרכזי הקליטה ובעוד חצי שנה, שלושה חודשים או תקופה כלשהי, יהיה זרם של עלייה ועכשיו נחזור למנטרה ונאמר שאין לנו מקומות כי הרי סגרנו את מרכז הקליטה.

שלמה מולה: השאלה שלי היא האם נעשתה איזושהי עבודת מטה, עבודה לעומק, חשיבה, בהנחה שהחלטת הממשלה תבוצע כך שבעיית הקליטה לא תעכב את המשך העלייה של האנשים.

חנוך צמיר: אמנם את מרכזי הקליטה מפעילה הסוכנות היהודית, אבל המימון והתקצוב בא ממשרד הקליטה ולכן בהחלט אנחנו הכתובת הראשונה לפחות לשאלה של חבר הכנסת מולה.

חנוך צמיר: מאחר שאמרתי מה דעת המשרד על ההחלטה, אנחנו יוצאים מתוך הנחה שהעלייה תימשך בהתאם למה שנאמר ובהתאם לבדיקות.

חנוך צמיר: לגבי קצב ההגעה, לא ברור, אם כי החלטת הממשלה מספטמבר 2008 מדברת למיטב זיכרוני על מאה עולים בחודש, אם אני לא טועה.

שלמה מולה: אני לא זוכר את המספרים.

חנוך צמיר: אנחנו נעמוד בכל החלטה, בהנחה שנהיה מתוקצבים.

חנוך צמיר: עד לשינוי הדרמטי הזה היינו אכן מתוקצבים.

חנוך צמיר: בינואר 2009 היינו מתוקצבים לקליטת 3,600 בני הקהילה האתיופית שאמורים היו להגיע למדינת ישראל.

חנוך צמיר: בהנחה שלא קרה שום דבר בשעות האחרונות, התקציב הזה עומד לרשותנו ואנחנו נמשיך לקלוט את כל מי שיגיע.

ליה שמטוב: כמה עולים הגיעו?

חנוך צמיר: בחודשים האחרונים לא הגיעו אנשים כי החלטת הממשלה הקודמת לספטמבר 2008 מולאה ובוצעה.

חנוך צמיר: בעקבותיה הגיעו סדר גודל, מתוך רשימות אפרתי, של 16 אלף פלוס ובזה מוצו כל החלטות הממשלה.

חנוך צמיר: ההחלטה של ספטמבר 2008 היא החלטה נוספת ועליה דיבר חבר הכנסת מולה.

נוגה מליניאק: אני רוצה שוב לעשות את ההבחנה שחבר הכנסת מולה עשה – שגם מר גנות ומר צמיר עשו - וזאת כדי שזה יהיה בפרוטוקול.

נוגה מליניאק: אנחנו ממשיכים להביא עולים מאתיופיה גם בימים אלה, עולים שהם זכאי חוק השבות.

נוגה מליניאק: באפריל-מאי הגיעו בסביבות 42 אנשים והם זכאי חוק השבות.

נוגה מליניאק: הייתה שליחות משותפת של נציגה שלנו ונציג של משרד הפנים, נבדקו קרוב ל-200 אנשים וב-6 ביוני תתקיים שליחות נוספת, אז יבדקו עוד כ-300 אנשים בגונדר.

קריאה: אלה רק לזכאי חוק השבות.

נוגה מליניאק: זכאי חוק השבות.

נוגה מליניאק: כשאמר מר צמיר שלא הגיעו אנשים מספטמבר, הוא התכוון לכך שלא הגיעו פלאשמורה, כאילו זכאי חוק הכניסה.

נוגה מליניאק: זכאי חוק השבות, אנחנו ממשיכים להביא כמו שאני מביאה אותם מכל העולם.

נוגה מליניאק: כשאומרים שלא הגיעו אנשים, הכוונה שלא הגיעו זכאי חוק הכניסה, מהפלאשמורה.

שלמה מולה: גם זכאי חוק השבות, אם הבאתם 5-10, הבאתם רק בחודשים האחרונים.

נוגה מליניאק: הבאנו בדצמבר 20 וכמה.

נוגה מליניאק: אני יכולה להציג לך את הנתונים.

נוגה מליניאק: אני חושבת שהדיון כאן הוא על הפלאשמורה, על זכאי חוק הכניסה ולכן אני שמה בצד את זכאי חוק השבות.

נוגה מליניאק: מבחינת הסוכנות היהודית.

נוגה מליניאק: אנחנו מבצעים את החלטות הממשלה.

נוגה מליניאק: אם יאמרו לנו להביא אלף עולים מהפלאשמורה בשנת 2009 או אלפיים או 500, אנחנו ערוכים לבצע את מה שצריך, אם זה לשלוח שליח קבוע לאתיופיה, למרות שהיום מדובר בשליחות ניידת אבל שמרנו את התקן ואנחנו יכולים לאייש אותו תוך שבוע, אם זה להתארגן במרכזי הקליטה יחד עם משרד הקליטה וכולי.

נוגה מליניאק: כלומר, אנחנו ערוכים לבצע את החלטות הממשלה ואנחנו נעשה את מה שהממשלה תחליט.

נוגה מליניאק: אנחנו לא מתערבים בתוכן של ההחלטה.

נוגה מליניאק: אנחנו צריכים להיות מוכנים לבצע.

נוגה מליניאק: שאלת על תוכניות מגירה, ואכן זה כך.

שלמה מולה: גם הסוכנות עושה ראש קטן.

שלמה מולה: אנחנו יודעים לומר את זה.

שלמה מולה: אתם עושים ראש קטן מאוד.

ליה שמטוב: הם אומרים שהם מוכנים.

שלמה מולה: בתקופה של סליי הסוכנות הייתה יותר אקטיבית.

נוגה מליניאק: כרגע אין לי שליח קבוע באתיופיה, אבל אני אומרת שיש לנו מחויבות להיערך ולתת פתרון לכל החלטה שתתקבל בממשלה.

מרינה סולודקין: תודה לשלמה מולה על היוזמה הברוכה בהעלאת הנושא לדיון וזאת כדי לקבל נתונים אמיתיים ולשמוע את הגורמים השונים.

מרינה סולודקין: אתמול שמעתי ברדיו בשפה הרוסית שסופה לנדבר לא מסכימה עם התקציב של משרד הקליטה.

שלמה מולה: צריך לעזור לה.

מרינה סולודקין: לפי מה שאנחנו שמענו ממינהל האוכלוסין ולפי דעות אישיות, אלי ישי אף פעם לא יכול להירדם בשמירה.

מרינה סולודקין: לכן אני חושבת שכל הגורמים מבינים את המצב.

מרינה סולודקין: גם אני בעד הטיוטה שלך וחושבת שצריך לקבל אותה.

מרינה סולודקין: מאוד חשוב לא להוסיף התלהבות יתרה וגוונים של דמגוגיה לנושא קדוש.

מרינה סולודקין: אני קוראת ועוקבת אחרי מה שקורה עם הפלאשמורה וכשהייתי סגנית השרה, יחד עם רוחמה אברהם שהייתה סגנית השרה במשרד הפנים, היינו בטוחים בשנת 2005-2006 שיכולים לסגור את הנושא אבל נושא של עלייה ממדינות כמו אתיופיה אף פעם לא נסגר וגם זה צריך להיות ברקע.

מרינה סולודקין: למשוך את הדבר, זה אומר לסבך אותו ואת זה אנחנו חייבים לומר.

מרינה סולודקין: אם יש החלטות ממשלה, חייבים לבצע אותן כי המשך מתמיד הוא לא לטובת המדינה.

מרינה סולודקין: אני מודה ליושבת-ראש על כך שאנחנו יושבים כאן ודנים בנושא כל כך רגיש ועדין ושומעים את הדברים הנכונים.

אלי אפללו: אני רוצה לצטט את חבר הכנסת אריאל שאמר את אחד הדברים החשובים.

אלי אפללו: אני חושש, ואני מקווה שאני טועה, שההחלטה הזאת היא החלטה שבאה להסיט את הוויכוח העיקרי שעומד לנגד עינינו בקרוב והוא ביטול שתי תוכניות שהן חשובות ביותר ואני מדבר על תוכנית החומש ועל התוכנית הלאומית.

אלי אפללו: אני מקווה מאוד שהממשלה הזאת לא תבטל את תוכנית החומש כי בממשלה הקודמת, בתקציב שהצבענו עליו בפעם האחרונה, תוכנית החומש לא התבטלה.

אלי אפללו: אני אפילו יכול לומר – וחנוך צמיר יכול לצטט, אם הוא זוכר – שהגדלנו את תקציב משרד הקליטה בעוד 70 מיליון שקלים וזאת בנוסף להבטחה ולהצבעה שתוכנית החומש תתבצע וזה בלי קשר לתוכנית הלאומית שגם עליה הייתה הסכמה.

אלי אפללו: מה שחשוב, כמו שאמר חבר הכנסת אורי אריאל, הוא הטיפול כאן בארץ, לתת להם זכות להשתלב בחברה בצורה הוגנת ובצורה נכונה.

אלי אפללו: אם רק נביא אותם ונשאיר אותם באותו מצב ולא ניתן להם העדפה מתקנת, תהיה לנו בעיה קשה מאוד.

אלי אפללו: אנחנו מתווכחים ואני שומע מאורי אריאל עכשיו שבאגף התקציבים, כמו שאני רגיל, הם מכניסים עז ומוציאים עז, כפי שהם עשו עכשיו, והפעם לא מדובר בעזים אלא בעדר שלם.

אלי אפללו: אני הייתי יושב-ראש קואליציה ואני יודע מה זה.

אלי אפללו: אני ניהלתי משא ומתן.

אלי אפללו: להעביר תקציב בפעם הראשונה במדינת ישראל לפני הזמן?

אלי אפללו: זה לא היה קל.

אלי אפללו: פשוט מורידים מראש את כל העזים ולא מגיעים לתקציב שיש בו כל כך הרבה דברים שחברי הכנסת מתעסקים בהם כאשר מדובר בגזרות שאין בהן בכלל הגיון.

אלי אפללו: יש פוליטיקה שאני מבין שצריך לרצות אנשים כדי לקבל הישגים ואז מכניסים להם דברים כדי שהם יאמרו שאנחנו הצלחנו להוריד דברים ואנחנו הצלחנו לעשות את הדברים האלו, אבל זה לא הדבר הנכון.

אלי אפללו: כאמור, חבר הכנסת אורי אריאל אמר שני דברים חשובים מאוד וזה בעצם הדבר הכי חשוב.

אלי אפללו: גבירתי היושבת-ראש, אני מקווה ואני סמוך ובטוח ששרת הקליטה תעמוד ותיאבק על הגדלת התקציב שאני קיבלתי עת כיהנתי כשר הקליטה.

אלי אפללו: כשעבר התקציב בממשלה הקודמת, הגדלנו את התקציב בעוד 70 מיליון שקלים בלי קשר להקטנה ובלי קשר לקיצוצים.

אלי אפללו: גם בקיצוצי פלט שהיו, משרד הקליטה לא נפגע בשקל אחד ואפילו הגדלנו את התקציב במהלך השנה בתקציב נוסף.

אלי אפללו: אלה הדברים החשובים כי הם יודעים ששם תהיה להם בעיה קשה.

אלי אפללו: גם במשרד הקליטה, בישראל ביתנו, ב-ש"ס יהיה קשה להסביר לציבור איך מבטלים החלטה להעלות עולים לארץ, אבל כדי לומר שמעלים את העולים אבל מבטלים דברים אחרים, מזה אני חושש.

ליה שמטוב: שוחחתי אתמול בערב עם שרת הקליטה והיא וכל המשרד שלה נאבקים על התקציב.

אלי אפללו: אני סמוך ובטוח שהיא תצליח, אבל בואו נראה מה יהיו התוצאות.

30095: אני מברך את היושבת-ראש ומאחל לך הצלחה.

30095: אני מברך גם את יוזם הדיון, חבר הכנסת שלמה מולה.

30095: אני רוצה להתייחס לעניין של הצעת האוצר ולומר שזה מראה את יחס ממשלות ישראל כלפי עליית יהודי אתיופיה.

30095: כל השנים אמרו יהודים, לא יהודים וכולי, אבל אנחנו ידענו שהבעיה האמיתית היא השיקול הכלכלי וזה דבר שלא עושים בארצות אחרות ובעליות אחרות אלא רק בנושא של יהודי אתיופיה, אז עושים שיקולים כלכליים.

30095: זאת בושה.

30095: אני רוצה להתייחס לדבריו של מר צמיר, שהחלטת הממשלה בוצעה ו-16 אלף הגיעו ולומר לך שהחלטת הממשלה מ-2003 לא בוצעה במלואה.

30095: יש עדיין 8,700 אנשים שממתינים בגונדר להיבדק על זכאותם על פי החלטת הממשלה משנת 2003.

30095: הממשלה בורחת מהחלטות אלו ולא בודקים אותם.

30095: ההחלטה שהתקבלה בספטמבר הייתה איזושהי קוסמטיקה לעל החלטת הממשלה הקודמת שאמרה שבמקום לבדוק 8,700, אנחנו נבדוק 3,000.

30095: איך יבדקו מתוך 8,700 את ה-3,000?

30095: יעשו הגרלה?

30095: אנחנו הרי יודעים שיש רשימה סגורה של 8,700 שממתינים שם בתנאים לא תנאים.

30095: 74 אחוזים מהם, יש להם משפחות מדרגה ראשונה בארץ כמו הורים, ילדים, אחים ואחיות.

30095: איך משרד הפנים יקיים הגרלה ויבדוק 3,000 מתוך 8,700?

30095: לכן זאת קוסמטיקה, זאת עוד טקטיקה וטריקים כדי לפגוע בעליית יהודי אתיופיה.

30095: צריך לבדוק את כל 8,700 על פי החלטת הממשלה משנת 2003.

30095: זה הפתרון.

30095: לגבי הצעת האוצר, זו הצעה מבישה מאוד ומביישת את מדינת ישראל כמדינה יהודית.

30095: בגלל אתניות של צבע עור, מציעים לבטל את עליית היהודים מאתיופיה, כאשר הרב הראשי מתחנן ואומר שצריך להעלות אותם.

30095: באיזה מקום קורה דבר כזה?

30095: שמעתי בדרך לכאן שההצעה לא הוסרה אלא עושים כל מיני טריקים של צמצומים וקריטריונים, לצמצם מתוך ה-3,000, ומקשים מאוד כדי שכמה שפחות יבואו לכאן.

30095: כולכם עובדים במערכת וכולנו יודעים כמה ממשלת ישראל הקציבה לעידוד העלייה מהארצות האחרות.

30095: האם אותה רוח קיימת גם בארצות האחרות?

30095: בואו נאמר את האמת.

30095: אנחנו, בני הקהילה, לא ניתן להצעות האלו לעבור, אנחנו נילחם עד שכל מי שזכאי מתוך 8,700 הממתינים יעלה למדינת ישראל.

30095: אנחנו לא ניתן לגזענות הזאת להתקיים ונילחם בה.

30095: כל הטריקים שעושים, כל הסיפורים, לא יעזרו.

30095: צריך להעלות אותם.

30095: לכן אני מבקש מהוועדה הנכבדה לקבל החלטה חד-משמעית ולקרוא לממשלה לקבל החלטה לבדוק את כל 8,700 הממתינים שם על פי החלטת הממשלה משנת 2003.

30095: זה צריך להיות הפתרון לכל הבעיות האלה.

יסמין קשת: אני רוצה לברך את יושבת-הראש ולברך על קיום הדיון הזה.

יסמין קשת: לא כל כך ברור בסופו של דבר אם ההחלטה ירדה מסדר היום או לא, אבל אני באמת רוצה להתייחס לעניין של הקליטה עצמה בתקווה שהיא כן ירדה.

אלי אפללו: יש אנשים שלא יודעים מה זה טבקה.

אלי אפללו: אני יודע על הארגון, אבל אולי תאמרי עליו כמה מלים.

יסמין קשת: טבקה היא עמותה שנותנת סיוע משפטי ליוצאי אתיופיה ונלחמת על זכויותיהם.

אלי אפללו: עושים עבודה נהדרת.

יסמין קשת: מדובר גם בהעצמה של הקהילה.

יסמין קשת: אצלנו אין אפליה, יש עובדים ומתנדבים גם יוצאי אתיופיה וגם לא.

יסמין קשת: אם כן, אני באמת רוצה לברך על קיום הדיון הזה ולנצל את ההזדמנות שנמצאים כאן נציגי הרשויות הרלוונטיות כדי לדבר על הנושא שאף אחד לא העלה, הנושא של התיאום.

יסמין קשת: אני במקרה שמעתי את מר צמיר מעיד באיזשהו הליך משפטי ולכן כשהוא דיבר עכשיו, באמת נזכרתי שכל הזמן הטענה היא שאין תיאום בין הרשויות.

יסמין קשת: כשעומדים להגיע מספר מסוים של עולים, בני הפלאשמורה או לא בני הפלאשמורה, אין מספיק תיאום בין הרשות המקומית בה הם נקלטים, הסוכנות, משרד הקליטה, אף אחד לא יודע על שום דבר אלא פתאום הם נוחתים ממש בסדר גודל של שעות או ימים ואין הודעה מוקדמת למרות שכן יודעים על הגעתם מראש.

יסמין קשת: זה יוצא בעיות חמורות כמו למשל בעיה של קליטה בבתי ספר.

יסמין קשת: כאן זה קשור גם לרבנות הראשית כי הם הרי מחויבים לעבור גיור לחומרה שהוא בעצם הליך גיור לכל דבר ועניין, ואז הילדים מחויבים ללמוד בבתי ספר דתיים.

יסמין קשת: יש רשויות בהן אין הרבה בתי ספר דתיים ואז אין מספיק מקום עבור הילדים האלה, אז אנחנו מוצאים את עצמנו כל 1 בספטמבר עם ילדים שיושבים בבית והם מחוץ למסגרת לימודים מכיוון שבתי הספר לא מוכנים לקלוט אותם ואומרים שיש יותר מדיי ילדים, זה יוצר גטאות, זה יוצר בעיות וכולי.

יסמין קשת: ההורים הלא אתיופים מוציאים את הילדים שלהם ומעבירים אותם לבתי ספר אחרים בטענה שהרמה יורדת.

יסמין קשת: בעיות רבות כאלה אפשר למנוע אותן אם היה יותר תיאום מראש והיה אפשר לפעול לפחות בשלב של מרכזי הקליטה, אבל גם אחר כך משרד הקליטה, כאשר אני חושבת שיש לו איזושהי יד במגורי הקבע.

יסמין קשת: כאן זה גם קשור למענקים ולמשכנתאות.

יסמין קשת: ניתן היה לפזר את האוכלוסייה בצורה כזאת שיהיו פחות בעיות ופחות אפליה בנושא הזה של קליטת תלמידים בעיקר, כי בסופו של דבר הילדים מאוד נפגעים מזה ואני לא צריכה לדבר על ההשלכות של האפליה והגזענות.

יסמין קשת: אני חושבת שצריך לנצל את ההזדמנות כדי לפתור את הבעיה הזאת.

חנוך צמיר: עלו כאן נקודות חשובות, אבל אני לא חושב שזה היה נושא הדיון.

חנוך צמיר: הדברים שנאמרו כאן, יכול להיות שהם שווים ישיבה נוספת.

חנוך צמיר: אז משרד הקליטה יבוא ויציג איך הוא מטפל בנושא הקליטה, אבל אי אפשר בדרך עקיפה כזאת לפתוח סמינר.

יסמין קשת: אני מזמינה את יושבת-ראש הוועדה ליזום דיון כזה.

יסמין קשת: יכול להיות שזה נכון שצריך להיערך לזה מראש, אבל זה דיון מאוד חשוב.

ליה שמטוב: אנחנו ניזום דיון בנושא ובנוסף נבקר במשרד הקליטה.

קסהון וונדה: ארגון צפון אמריקה למען יהודי אתיופיה מפעיל תוכניות חינוכיות בקליטה בארץ אבל אני באתי לכאן כבן הקהילה, כאזרח מדינת ישראל, כי אני רואה שהעלייה קשורה לתקציב וזה מקומם אותי.

קסהון וונדה: מצדי שיסגרו את כל השלוחות בחוץ לארץ וייקחו את התקציבים לאתיופיה.

קסהון וונדה: אני לא רוצה שלא נוצרי ולא מוסלמי יעלו לארץ, אבל לא יכול להיות שיהודים שזכאים לעלות מתעכבים בגלל תקציב.

קסהון וונדה: קראתי את העיתון ולא האמנתי שהמדינה עושה את הדברים האלו.

קסהון וונדה: אולי גם אז, בשנות ה-80, לפני שעלינו, היינו מנותקים מהעם היהודי בגלל התקציבים.

קסהון וונדה: אני חושב שיש הרבה שליחים של הסוכנות שיכולים לעודד לעלות ארצה, אבל אלו יהודים שמחכים לעלות ארצה.

קסהון וונדה: תסגרו את כל התקציבים ותפנו לכאן.

קסהון וונדה: תבדקו ותעלו את כולם ואחר כך נעסוק בקליטה שלנו כאן בארץ.

מנחם ולדמן: גבירתי יושבת-הראש, אני מברך אותך.

מנחם ולדמן: אני מרכז את הוועד הציבורי בנשיאותו של הנשיא שמגר.

מנחם ולדמן: אני מלווה את היהדות שלהם עוד מאתיופיה.

מנחם ולדמן: במשך שנים ועדת הקליטה תמכה בחום בעלייה מאתיופיה ואני מקווה שהדברים אכן ימשיכו גם עתה.

מנחם ולדמן: אני רוצה לציין כמה עובדות.

מנחם ולדמן: האנשים שממתינים בגונדר הם לא נמנים על קבוצה חדשה מיוחדת, על שבט חדש, אלא אלה אחים ואחיות של אותם אלה שנמצאים בארץ והם כבר יהודים לכל דבר.

מנחם ולדמן: האנשים ששם מופיעים, אלפים מהם, במפקד שעשינו בשנת 1999 והם לא נבדקו עדיין.

מנחם ולדמן: כלומר, יש ביניהם שממתינים.

מנחם ולדמן: קודם הם המתינו בכפרים, עכשיו בגונדר, בעיר, והם ממתינים שנים.

מנחם ולדמן: יש אפילו – יודע את זה היטב משרד הפנים ויש לו אפילו שמות – אנשים שממתינים 11 שנים בגונדר ואלה אנשים שהוריהם עלו, שהם היו ברשימות, והבנים שלהם, הילדים שלהם גם היו ברשימות, אבל בגלל שהם גדלו, הם התחתנו, ולכן הם לא עלו ובמשך 11 שנים הם ממתינים.

מנחם ולדמן: יש את הרשימות האלה במשרד הפנים.

מנחם ולדמן: כלומר, יש כאן קבוצה שכפי שהראשון לציון אמר הם יהודים לכל דבר, לפי הנתונים ולפי הניסיון.

מנחם ולדמן: כ-85 אחוזים הם מצאצאים ליהודי אתיופיה מצד אימותיהם.

מנחם ולדמן: כלומר, על פי ההלכה הם יהודים.

מנחם ולדמן: הם חיים כיהודים.

מנחם ולדמן: שלמה מולה היה בליל הסדר שם אתם.

מנחם ולדמן: הם אכלו מצה, הרימו ארבע כוסות, למדו את הלכות הפסח, אפו 240 אלף מצות שם, הם מתפללים שלוש פעמים בכל יום.

מנחם ולדמן: אז על מה אנחנו מדברים?

מנחם ולדמן: אני רוצה להתייחס לתנאים בהם הם שוהים.

מנחם ולדמן: יש כאן כמה אנשים שהיו כאן.

מנחם ולדמן: שלמה מולה היה שם כמה פעמים, גם חנוך צמיר היה שם.

מנחם ולדמן: המצב הוא לא שאפשר להמתין עוד שנה ועוד שנה.

רוברט טיבייב: הם מחכים כבר 11 שנים.

מנחם ולדמן: יש כאלה שמחכים 11 שנים ו-10 שנים.

מנחם ולדמן: רובם מחכים מספר שנים, בין שתיים לחמש-שש שנים.

מנחם ולדמן: הם מחכים שם בתנאים מאוד קשים.

מנחם ולדמן: הג'וינט ששמע את הרוח שנשבה ממשרדי הממשלה, החליט לסגור את המרפאה והוא עומד לסגור אותה.

מנחם ולדמן: זאת לא החלטה תיאורטית.

מנחם ולדמן: יש פאניקה.

מנחם ולדמן: ב-21 במאי סוגרים את המרפאה ויש פאניקה בקהילה ואצל הקרובים כבר שמעתי את השאלה מה קורה.

מנחם ולדמן: אין יותר טיפול רפואי.

מנחם ולדמן: מי שמבין יודע מה קורה אם אין טיפול רפואי לאנשים שממתינים במצבים קשים.

מנחם ולדמן: גבירתי היושבת-ראש, סעי לאתיופיה, בקרי אותם בבתים שלהם ותראי ממה הם חיים.

מנחם ולדמן: הם חיים ממה שמשרד הקליטה נותן לקרובים שלהם כאן בארץ.

מנחם ולדמן: העולים שמקבלים כאן קצבה, שולחים להורים שלהם ולילדים שלהם שממתינים שם כדי שיוכלו לשרוד.

ליה שמטוב: אני אסע עם חבר הכנסת מולה.

מנחם ולדמן: תבינו מה זה לשרוד באתיופיה.

מנחם ולדמן: יש לזה מחיר במשך השנים.

מנחם ולדמן: אנשים נפטרים, אלה שהיו יכולים לחיות.

מנחם ולדמן: תינוקות שהיו יכולים לחיות נפטרים.

מנחם ולדמן: מדובר באנשים שיכלו להתקיים בארץ בצורה מכובדת וללמוד בבתי ספר איכותיים אבל הם ממתינים ומבזבזים שם את חייהם.

מנחם ולדמן: המצב לא קל וזה בלשון המעטה.

מנחם ולדמן: אני רוצה לומר משהו לגבי התקציב.

מנחם ולדמן: יש את דוח ברודט המפורסם ויש דברים שהם הגיוניים מאוד.

מנחם ולדמן: השקעה שם, להכין אותם לעלייה ולהעלות אותם מהר, תחסוך למדינת ישראל הרבה מאוד.

מנחם ולדמן: החינוך שם זול מאוד, אם משקיעים את המעט עד שהם עולים, וככל שיגיעו מהר ארצה, הם ייקלטו מהר וטוב יותר.

יעקב גנות: אפשר לעשות שם את הגיור.

מנחם ולדמן: זה בהחלט רעיון טוב מאוד.

מנחם ולדמן: אפשר להציע את זה לממשלה.

מנחם ולדמן: אם יהיה רצון טוב מצד הגורמים, נוכל לפתור את הבעיות במהירות.

מנחם ולדמן: לגבי המספרים.

מנחם ולדמן: כבר חמש-שש שנים יש הסכמה של כל הגורמים שיש מספר מסוים – יש אפילו חתימה בין הסוכנות לבין הארגונים המלווים את הקהילה מארצות-הברית – ויש הסכמה על המספר הזה.

מנחם ולדמן: אחרי כן הממשלה קיצצה וקבעה מכסה מקוצצת של מספרים והותירה בחוץ אלפים ואלה צועקים ומבקשים לבוא.

מנחם ולדמן: זו שעה שאנחנו אומרים אותה, כבוד הנשיא שמגר אמר אותה, המכתב בידיכם, של הסכמה בין בתוך הקהילה, בין בקרב הפעילים למענה, בין הראשון לציון בנושאים האלה.

מנחם ולדמן: הקבוצה תיבדק על ידי משרד הפנים לפי הקריטריונים של 2003 וזאת במטרה להביא אותם מהר ולא תהיה שום פעילות ושום עלייה נוספת.

מנחם ולדמן: הקבוצה הזו תעלה ובא לציון גואל בעניין הזה.

מנחם ולדמן: אני אומר את זה לגורמי הקליטה, לסוכנות היהודית, למשרד הקליטה.

מנחם ולדמן: אתם עושים דברים גדולים.

מנחם ולדמן: אין שום ספק שהעלייה הזאת, יש יותר מ-30 אלף, ואני חושב שאין אפילו אחוז אחד שלא עוברים תהליך גיור.

מנחם ולדמן: יש כאלה שלא הצליחו מסיבות בירוקרטיות ואחרות.

מנחם ולדמן: אם יש כאלה שלא רוצים, תן לי את הרשימה.

יעקב גנות: אני בטוח שאתה רוצה את הרשימה.

מנחם ולדמן: אני מכיר אותם.

מנחם ולדמן: הם באים אלי.

מנחם ולדמן: הם רוצים לעשות את התהליך הזה.

מנחם ולדמן: הם רוצים להיות יהודים טובים והם יהודים טובים.

דניאל שם-טוב: באתי מטעם השירות לבריאות הציבור במשרד הבריאות.

דניאל שם-טוב: לנו יש רק מסר אחד ושאלה אחת.

דניאל שם-טוב: מזה מספר חודשים צמצמנו את הפעילות של המרפאה הייחודית שפתחנו אז בשגרירות ואנחנו מחזיקים אותה על אש קטנה, אבל היינו ממש מאוד מרוצים לדעת אם וכאשר תתבצע במלואה החלטת הממשלה כי אז אנחנו צריכים להגדיל את ההיקף של המרפאה כולל לגייס רופא וכולי, דבר שדורש קצת זמן.

דניאל שם-טוב: הנושא של התיאום הוא מאוד חשוב.

דניאל שם-טוב: בינתיים אנחנו מחזיקים את המרפאה ולא מבקשים כלום.

דניאל שם-טוב: מה שאנחנו כן מבקשים זה בנוגע לטיוטה.

דניאל שם-טוב: אכן, זה צריך להיות דיון נוסף אבל יש פה הרבה היבטים רפואיים וצרכים רפואיים שאנחנו מתמודדים אתם וכדי להתמודד על המספר הנוסף יידרש תקציב.

דניאל שם-טוב: אנחנו נהיה האחרונים שנשים רגל לעלייה של אנשים מסיבות רפואיות.

שלמה מולה: אני חושב שהמאבק של שרת הקליטה לתוספת התקציב למשרד שלה, גם בהיבט הזה וגם בהיבטים אחרים, ראוי להערכה.

שלמה מולה: אני מקווה שכולנו נסייע לה להשיג את מה שהיא מבקשת.

שלמה מולה: אני הייתי רוצה לפנות דווקא למר גנות.

שלמה מולה: שמעתי עליך שאתה אדם מאוד אמיץ ואני חושב שאני לא רוצה לקלקל את החגיגה או לשבח או לגנות את קודמיך.

שלמה מולה: תאמין לי שאם משרד הפנים יהיה חד וברור בעניין הזה, אפשר להגיע לסוף פסוק.

שלמה מולה: אני אומר לך יותר מזה.

שלמה מולה: גם כשאנחנו דרשנו לתת תשובות שליליות לאנשים באתיופיה, תבדקו ותראו שלא היה ערעור על תשובה שלילית.

שלמה מולה: אמרו לנו שעל זה תהיה אינתיפאדה, אמרו לנו שיהיה בלגן, אמרו לנו שיש בלגן בארץ, אמרו לנו שיהיה בלגן באתיופיה, אבל האנשים קיבלו תשובות שליליות, יושבים בבית ולא קרה שום דבר.

שלמה מולה: אני אומר לכם גם עכשיו שאם אתם תהיו מספיק אמיצים, תנו תשובה ל-7,800 אלה, תחליטו להביא 4,000, תחליטו להביא 1,000, אבל תנו להם את התשובות הברורות, תאמין לי שאתם עושים שירות נכון למדינת ישראל.

שלמה מולה: כל גרירת רגליים, אני חוזר ואני משתמש במושג הזה, בטענה תקציבית וכן הלאה, אני אומר לך שאתם גוררים את הדיון הזה לעוד שנה, לעוד שנתיים, לעוד שלוש שנים ואז אנחנו נכנסים לסחרור גם של בעיית הקליטה, כולל בעיית הבריאות.

שלמה מולה: אני אומר לך שהקזנו דם, שמשרד הבריאות הקיז דם כדי לפתוח את המרפאה הזאת באתיופיה.

שלמה מולה: אתה לא יודע כמה תהליכים עברנו כי בריאות הציבור חשובה.

שלמה מולה: אומר לך כרגע משרד הבריאות שהוא לא יודע מה לעשות.

שלמה מולה: אם אנחנו נחזור להחלטה הזאת עוד פעם, לבדיקה להתחלת תהליך העלייה, עוד פעם אנחנו מגיעים לעיכוב.

שלמה מולה: אני קורא דווקא למשרד הפנים, ויש עכשיו רוח חדשה כפי שאתה מציין של שר הפנים, ומבקש מכם לקחת את המנהיגות הזאת של בדיקת האנשים האלה, תנו להם תשובה, תביאו לנו נושא מוגמר ובצד הציבורי לגבי האם יהיו עוד מספרים או לא, אני אומר לך שאם אתם לא תגיעו להחלטה הזאת, יכול להיות שיהיו לך עוד אנשים על ה-8,700 ואתה תצטרך להסביר ולהסביר.

שלמה מולה: הרצל גדז’ עשה טעות מרה מאוד כשהוא לא לקח כמכלול את אלה שישבו בכפרים.

שלמה מולה: אם הוא היה עושה את זה, תאמין לי שהיינו מגיעים לסוף פסוק.

שלמה מולה: אני מציע שנקבל את טיוטת הצעת ההחלטה שלי כסיכום של הוועדה ואני חושב שאנחנו כן צריכים אולי להוסיף כאן את הדאגה שלנו מכך שהג'וינט רוצה לעזוב ולא לתת את הטיפול הרפואי.

שלמה מולה: אי מתן טיפול רפואי, ואנשים מגיעים לשם, יסכן לנו את בריאות הציבור כאן.

שלמה מולה: הג'וינט נותן סיוע הומניטרי לרואנדה ולכל מיני מקומות שאין להם שום קשר ליהדות.

שלמה מולה: אם הוא נותן, למה שלא יהיה נדיב וימשיך לתת את הטיפול הרפואי באתיופיה, עד שהמדינה תקבל את החלטותיה?

שלמה מולה: זה אינטרס ציבורי שלנו ממדרגה ראשונה לדרוש מהג'וינט להמשיך לתת את הטיפול הרפואי במקום.

שלמה מולה: זה לא אומר שכל מי שהג'וינט נותן לו טיפול רפואי ומר גנות נותן לו תשובה שלילית, שאנחנו צריכים להעלות אותו.

שלמה מולה: ממש לא.

שלמה מולה: אנחנו לא צריכים.

שלמה מולה: אני אומר לכם שההוכחה היא מה שקרה באדיס.

שלמה מולה: היו שם יותר מאלפיים אנשים, הם קיבלו תשובות שליליות, והם שותקים.

שלמה מולה: זה בסדר גמור וכך צריך לנהוג.

רוברט טיבייב: צריך להבין דבר חשוב.

רוברט טיבייב: מתוך חמשת חברי הכנסת שהשתתפו בדיון היום, ארבעה הם עולים חדשים.

רוברט טיבייב: אני רואה את החלטת ממשלת ישראל כסימפטום למחלה קשה של מדינת ישראל.

רוברט טיבייב: העלייה לא צריכה להיות תלויה בתקציב.

רוברט טיבייב: כפי שאמרתי קודם, מאוד רציתי לדעת את עמדת יושבת-ראש הוועדה בנושא הזה.

רוברט טיבייב: אני מצטרף לטיוטת הצעת ההחלטה של חבר הכנסת שלמה מולה.

ליה שמטוב: תודה לכולכם.

ליה שמטוב: שמעתי את הדברים של חברי הכנסת, של משרדי הממשלה והגורמים הנוספים.

ליה שמטוב: אני חושבת שאנחנו לא יודעים עדיין מה הממשלה באמת החליטה.

ליה שמטוב: כאן אומרים שזה כן ירד מסדר היום, אבל מצד שני אומרים שעדיין לא.

ליה שמטוב: אני חושבת שהוועדה תקיים דיון נוסף בנושא ואז תגבש את כל המסקנות.

רוברט טיבייב: אנחנו לא צריכים להיות חותמת גומי של הממשלה.

רוברט טיבייב: אנחנו חברי הוועדה.

ליה שמטוב: אני יושבת-ראש הוועדה ואני מחליטה.

ליה שמטוב: תודה.